**Εισαγωγική ομιλία του π. Μιχάλη στη Γιορτή των Χριστουγέννων 2019**

**14 Δεκεμβρίου 2019**

 Σεβαστοί πατέρες, αγαπητοί γονείς, αγαπητά παιδιά, εκλεκτοί προσκεκλημένοι.

 Μαζευτήκαμε απόψε να γιορτάσουμε τη γιορτή των Χριστουγέννων.

 Τα Χριστούγεννα, πιστοί και άπιστοι, θρησκευόμενοι και αδιάφοροι, νιώθουν μια γλυκύτητα στην ατμόσφαιρα και στην καρδιά τους. Η μαγεία των Χριστουγέννων, λένε. Και πολλοί χορταίνουν από τον εξωτερικό διάκοσμο. Διαφυγή από την πεζή καθημερινότητα, λένε. Κάποιοι όμως σιωπούν και αφήνουν να μιλήσει η γλυκύφθογγη καμπάνα, οι ύμνοι της Εκκλησίας, η φωνή των προφητών, η αποκάλυψη του Θεού.

 «Μυστήριον ξένον» η κένωση του Θεού και η ενσάρκωσή Του από Παρθένο! Ποιός αντέχει να προσεγγίσει τα ασύλληπτα γεγονότα; Η λογική ταράζεται, γεννά την αμφισβήτηση, κάποτε τίκτει την αίρεση, συχνά σύρεται στην απόρριψη, σήμερα παγώνει η αδιαφορία. Όμως η απλότητα και η ταπείνωση ανοίγει τον ουρανό στη θέα του «φαινομένου αστέρος».

 Οι ιεροί υμνογράφοι των Χριστουγέννων πλημμυρισμένοι από το φως του Αγίου Πνεύματος τολμούν και διαλαλούν: «Σήμερον τίκτει η Παρθένος τον ποιητήν του παντός». Και υφαίνουν τη θαυμαστή εικόνα: «Παρθένος καθέζεται τα Χερουβείμ μιμουμένη, βαστάζουσα εν κόλποις Θεόν Λόγον σαρκωθέντα…».

 Η ενανθρώπηση του Λόγου του Θεού είναι το μέγιστο και ανεπανάληπτο γεγονός μέσα στην ιστορία της ανθρωπότητας, που ανέτρεψε τα παλαιά και καθόρισε τα μέλλοντα. Είδε ο άνθρωπος το Θεό του και Σωτήρα του, όχι ως σκιά και γράμμα αλλά ως βρέφος στην αγκαλιά της Παρθένου. Κι αυτή η τρισευλογημένη Κόρη στέκει έκθαμβη μπροστά στο θαύμα και κοντά της οι πιστοί.

 Εγώ με τη σειρά μου να ευχηθώ στον καθένα η γέννηση του Χριστού να φέρει στην καρδιά του καθενός τη χαρά, την ειρήνη, τη Χάρη του Χριστού.

 Θα μας πει όμως καλύτερα το μήνυμα των Χριστουγέννων ο πολύ αγαπητός σε όλους κος Δημήτρης Δημητρίου, στυλοβάτης της Χριστιανικής μας Κίνησης, από τα πρώτα στελέχη και πάντοτε παρών σε κάθε μας εκδήλωση.

 Θα μας παρουσιάσουν τα παιδιά μας με το δικό τους τρόπο, μέσα απ’ τη γιορτή που μας ετοίμασαν, τι σημαίνει Χριστούγεννα για τον καθένα.

 Θα μας ψάλλει η βυζαντινή μας χορωδία μέσα από τους ύμνους της Εκκλησίας μας το βαθύ νόημα των Χριστουγέννων.

 Καλά να περάσουμε. Εύχομαι σε όλους ευλογημένα Χριστούγεννα με τον Χριστό στην καρδιά μας.